CELEX: 32015R0389
Language: sk
Date: 2015-03-05 00:00:00
Title: Vykonávacie nariadenie Komisie (EÚ) 2015/389 z  5. marca 2015 , ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

10.3.2015   
            
            
               SK
            
            
               Úradný vestník Európskej únie
            
            
               L 65/11
            
         VYKONÁVACIE NARIADENIE KOMISIE (EÚ) 2015/389
   z 5. marca 2015,
   ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               Nariadením (EHS) č. 2658/87 sa stanovila nomenklatúra tovaru (ďalej len „kombinovaná nomenklatúra“), ktorá je uvedená v prílohe I k uvedenému nariadeniu.
            
         
               (2)
            
            
               S cieľom určiť obsah oleja vo výrobkoch podpoložiek 2712 90 31 až 2712 90 39 kombinovanej nomenklatúry sa v písm. a) doplnkovej poznámky 4 k 27. kapitole druhej časti kombinovanej nomenklatúry stanovuje uplatňovanie metódy uvedenej v norme, ktorú vypracovala Medzinárodná organizácia pre normalizáciu (ISO 2908).
            
         
               (3)
            
            
               Medzinárodná organizácia pre normalizáciu zrušila v roku 2006 normu ISO 2908 a norma nebola nahradená. Európsky výbor pre normalizáciu navyše nestanovil žiadnu EN normu, ktorou by sa stanovila metóda rovnocenná metóde ISO 2908. Colné laboratóriá by preto mali mať možnosť slobodne uplatňovať vhodné pracovné metódy, pre ktoré sa rozhodnú, na stanovenie obsahu oleja vo výrobkoch podpoložiek 2712 90 31 až 2712 90 39 kombinovanej nomenklatúry.
            
         
               (4)
            
            
               Navyše je vhodné jasne uviesť v písm. a) doplnkovej poznámky 4 k 27. kapitole druhej časti kombinovanej nomenklatúry, že obsah oleja sa má stanoviť ako percento hmotnosti.
            
         
               (5)
            
            
               V dôsledku toho je vhodné zmeniť písm. a) doplnkovej poznámky 4 k 27. kapitole druhej časti kombinovanej nomenklatúry tak, že sa odstráni odkaz na medzinárodnú normu, ktorá bola zrušená, a objasní jednotka, v ktorej sa má obsah oleja vyjadriť.
            
         
               (6)
            
            
               Nariadenie (EHS) č. 2658/87 by sa preto malo zodpovedajúcim spôsobom zmeniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   V 27. kapitole druhej časti kombinovanej nomenklatúry uvedenej v prílohe I k nariadeniu (EHS) č. 2658/87 sa písm. a) doplnkovej poznámky 4 nahrádza takto:
   
      
                  „a)
               
               
                  s obsahom oleja 3,5 % hmotnosti alebo viac, ak ich viskozita pri 100 oC je menej ako 9 × 10– 6 m2 s– 1podľa metódy EN ISO 3104, alebo“
               
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. marca 2015
      
         
            Za Komisiu
         
         
            v mene predsedu
         
         Heinz ZOUREK
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.